Nõukogu seisukoht kajastab ajutist poliitilist kokkulepet, millele nõukogu, Euroopa Parlamendi õiguskomisjon ja komisjon jõudsid 21. aprillil 2015 mitteametlikke kolmepoolsete arutelude tulemusel. Nõukogu kinnitas seda poliitilist kokkulepet 13. juulil 2015. Nõukogu esimese lugemise seisukoha vastuvõtmine ja parlamendi täiskogu hääletus 2015. aasta detsembri keskel peaksid võimaldama teksti lõplikult vastu võtta varasel teisel lugemisel. Komisjon leiab, et saavutatud kompromiss on mõistlik ja seda võib toetada.

–saavutada riiklike kaubamärgiõigusnormide ja -menetluste suurem ühtlustatus, selleks et viia need rohkem kooskõlla ühenduse kaubamärgisüsteemiga;

Lisaks toetas nõukogu seda, et liikmesriikidele säilitatakse võimalus vaadata omal algatusel läbi suhtelised keeldumispõhjused, nagu pooldas ka Euroopa Parlament. Komisjon avaldab kahetsust, et lasti käest võimalus see variant õigusnormidest kõrvaldada, et tagada ettevõtjatele võrdsed võimalused kogu liidus. Siiski võib komisjon seda muudatust aktsepteerida osana paketist, võttes nõuetekohaselt arvesse liikmesriikide seniseid õigustraditsioone.

Peale selle aktsepteeris nõukogu Euroopa Parlamendi muudatusettepanekuid, mis võimaldavad esitada ühe või mitme varasema õiguse alusel vastulause ning tühistamise või kehtetuks tunnistamise taotluse, mis on suunatud registreerimiseks esitatud või registreeritud kaupade või teenuste vastu nende terves ulatuses või osaliselt. See küsimus ei sisaldunud komisjoni esialgses ettepanekus, kuid seda võib täielikult toetada, sest see muudab kaubamärgisüsteemi tõhusamaks.

3.2.2.Euroopa Parlamendi muudatused, mis nõukogu esimese lugemise seisukohas ei kajastu

Nõukogu leidis, et Euroopa Parlamendi muudatusettepanek, mille kohaselt ettepanekus sisalduva väikeste koguste importi käsitleva uue sätte kohaldamisala piirduks üksnes võltsitud kaupadega, tooks kaasa juba olemasolevate kaubamärgiga antavate õiguste ebasobiva piiramise. Seetõttu otsustati kavandatud säte välja jätta, sest Euroopa Liidu Kohtu praktikat silmas pidades ei olnud see säte enam vajalik. Komisjon toetab seda väljajättu.

Nõukogu ei olnud nõus kaubamärgi mõju täiendava piiramisega, mida pooldas Euroopa Parlament. Ta nõustus siiski sellega, et põhjendusse, mis käsitleb ehtsate toodete edasimüüki, lisatakse selgitus kaubamärkide kasutamise kohta kunstiliseks eneseväljenduseks ja vajaduse kohta rakendada direktiivi viisil, mis tagab põhiõiguste ja -vabaduste täieliku järgimise. Komisjon võib seda aktsepteerida.

3.3.Nõukogu lisatud uued sätted ja komisjoni seisukoht

Komisjon oli teinud ettepaneku anda kaubamärgi omanikule õigus takistada kaupade transiiti läbi liikmesriigi pelgalt tingimusel, et need kaubad kannavad kaubamärki, mis on sisuliselt identne asjaomases liikmesriigis registreeritud kaubamärgiga. Euroopa Parlament toetas komisjoni ettepanekut. Nõukogu võttis transiitkaupade sätte kohta vastu kompromisslahenduse, mille kohaselt õigus takistada kauba toomist liikmesriigi territooriumile, kus kaubamärk on registreeritud, kaotab kehtivuse, kui deklarant või kauba valdaja on võimeline pädevale kohtule tõendama, et kaubamärgi omanikul ei ole õigust keelata kauba turulelaskmist lõplikus sihtriigis. Nõnda säilitatakse komisjoni ettepaneku keskne eesmärk luua tõhusad ja mõjusad vahendid, et võidelda ühe suuremate liitu läbivate võltskaubavoogude vastu, ning samas annab see muudatus sobiva tasakaalu ühelt poolt kaubamärgiõiguste tulemusliku kaitse tagamise ja teiselt poolt kaitsemeetmete kehtestamise vajaduse vahel, et mitte põhjendamatult takistada kaupade vaba liikumist olukorras, kus kaubamärgiõigused kuuluvad eri isikutele väljaspool ELi. Seepärast võib komisjon seda nõukogu pakutud lahendust toetada.

Peale selle ei toetanud nõukogu süsteemi „ühe klassi eest üks lõiv” kohustuslikuks muutmist riiklikul tasandil, vaid pooldas üksnes vabatahtlikku režiimi. Komisjon avaldab kahetsust selle otsuse üle, kuid on valmis sellega nõustuma osana paketist.

4.Kokkuvõte

Nõukogu seisukoht vastab komisjoni esialgse ettepaneku peamistele eesmärkidele. Seepärast toetab komisjon nimetatud teksti.